Agamemnonin kuolinnaamio

Agamemnonin kuolinnaamio on mykeneläisaikainen, pronssikautinen kullasta tehty kuolinnaamio, jonka saksalainen arkeologi Heinrich Schliemann kaivoi esiin Mykenestä vuonna 1876. Se on nykyisin näytteillä Kansallisessa arkeologisessa museossa (sali 4) Ateenassa.

Kuolinnaamio on ajoitettu noin vuosiin 1550–1500 eaa. eli aikaan noin 300 vuotta ennen Homeroksen Iliaan kuvaamaa Troijan sotaa. Schliemannin katsotaan usein ajatelleen virheellisesti, että hän olisi löytänyt tarunhohtoisen sotapäällikön kuningas Agamemnonin haudan. Todellisuudessa hän ei kuitenkaan varsinaisesti väittänyt, että hauta olisi kuulunut juuri Agamemnonille, vaikka hänen kerrotaankin lausuneen pian naamion löydyttyä innoissaan: ”Olen katsonut Agamemnonia kasvoista kasvoihin”. Joka tapauksessa naamio sai julkisuudessa Agamemnonin nimen, koska naamio oli merkittävin Mykenen löydöistä.

Naamio esittää vainajaa, parrakasta miestä, ja se on tehty taotusta kultalevystä, johon kasvojen yksityiskohdat on myöhemmin kaiverrettu. Naamion korkeus on noin 25 senttimetriä, leveys noin 17 senttimetriä ja paino noin 169 grammaa. Kultalevyssä on reiät kummankin korvan lähellä, mikä osoittaa, että se on ollut sidottu kasvojen päälle esimerkiksi nuoralla niin, että laidat on taitettu kasvojen sivuille. Naamio löytyi Mykenen niin kutsutusta hautakehästä A neljän muun kultaisen kuolinnaamion ohella. Ne oli todennäköisesti tehty Mykenen hallitsijoille.

Lähteet

Aiheesta muualla 

Antiikin kreikkalaiset veistokset
Historialliset esineet
Kansallinen arkeologinen museo (Ateena)
Kultaesineet
Mykene
Mykeneläinen kulttuuri